  Виталий Пронин 9-тӥ тулыспалэ йылпумъяськиз «Пельняньлэн калыккуспо нуналэз» фестиваль. Арня ӵоже отчы ог 30 сюрс адями пыриськиз. Фестивальлэн берпуметӥ нуналаз Ижысь Шор площадьын лачак калык люкаськиз. Нокин, пельнянь сиытэк, ӧз кошкы - ужрадэз ортчытӥсьёс лыдъямъя, та нуналэ радъяськем СЪЕСТ-ын Удмуртиысь предприятиос калыкез 7 тонналэсь уно пельнянен сюдӥзы. Татын пӧртэм калыкъёслэсь пельняньёссэс веръяны луэ вал. Со сяна, калык ческыт сиёнэн тырмытэм вуз карон павильонэз бушатӥз. Озьы ик ярмаркаын быдэс Удмуртиысь вуэм кибашлыос киужъёсынызы вуз каризы. Пельнянь сиыны котькин быгатоз, но сое нырысь кутыны кулэ ай. Куд-огез быгатонлыксэс пельнянез ӝог кутонъя вожвылъяськонын возьматӥзы, мукетъёсыз со дыре бадӟым мискаысь пельнянь «кутыны» выризы. Пельнянен кыӵе гинэ шудон малпаны уг луы вылэм! Баскетбол тупез, пельнянь тусо карыса, пуртые куяны, «пельнянькеен» шудыны, пельнянь биатлонын ӵошатскыны… Шудонъёсы но конкурсъёсы пыриськем понна жетонъёс басьтыны луэ вал, бӧрысь - соосты бадӟым пуртые поныса, кузьымъёс утӥзы. Мылкыд карисьёс «Ижкарысь открытка» акцие пыриськизы. Фестиваль азьын суредаськисьёслы конкурс ортчиз - вормисьёслэн суредъёсынызы 12 открытка лэсьтэмын вал. Соосты «Галерея» адӟытон центрысь лэзьыны луиз. Нунал ӵоже Россиысь пӧртэм каръёсы но кунгож сьӧры лобизы 2 сюрслэсь ятыр открыткаос. Кырын но вуз карон павильонын калыкез шулдыртӥзы кырӟасьёс но эктӥсьёс. Валтӥсь сцена вылын гала-концертэ пыриськизы Брангуртысь песянайёс, «Шулдыр ӝыт» но «Италмас» ансамбльёс, «Айкай» но «Ӟардон» коллективъёс но мукетъёсыз. Богдан Анфиногенов «Новая история Выль сямен!» кырӟанзэ быдэстыку, ортчиз «Танцуй, пока молодой!» эктон флешмоб - отчы ог 100 адями пыриськиз. — Фестиваль мыным туж кельшиз, - вера Богдан Анфиногенов. - Куазь шулдыр вал, шумпоттӥзы удмурт визькылъёсын но чебер туспуктэмъёсын баннеръёс. Адямиос шоры учкыса но, мылкыды ӝутскиз - соос ваньмыныз тунсыкъясько, трос нылпиос лыктӥллям. Кырӟанэ сӥземын вал фестивальлэн пуштросэзлы - «Выль сямен». Со возьматэ арлыдоослэсь но егитъёслэсь, пересьёслэсь но нылпиослэсь кусыпъёссэс. Мон малпасько, прогресс кылдэ, калык вужзэ гажа ке. Быдэс нунал ӵоже видео пыр возьматӥзы, кызьы мукет интыосын данъяло пельнянез. Россиысь пӧртэм каръёсысь сяна, пуртыысь али гинэ потэм пельнянь кадь пӧсь салам вуиз Финляндиысь но Китайысь. Бадӟым сцена вылын ортчем «Рэпушки» конкурслэн финалаз вормисе потӥз Каракулино ёросысь Малые Калмаши гуртысь «Лучина» ансамбль. Соос, пельнянь сярысь такмакъёс кырӟаса, рэп быдэстӥсьёсты вормизы. Дэри ёросысь Венья гуртысь «Капчи мылкыд» ансамбль но «Рэпушки» конкурсэ пыриськыны лыктэм. Ансамбльын кырӟась Тамара Михайловна вера: — Умой мылкыдын лыктӥм вал но, мылкыдмы кӧня ке быриз - милемлы инты ӧз сётэ. Но ми та конкурсэ нырысетӥзэ пыриським. Кайта визьмогес луом ини, умойгес дасяськом. Калык тулкымъяськыса возьмаз конкурсъёслэсь йылпумъянъёссэс. «Зарни Пельнянь» гастрономической премиен пӧртэм номинациосын пусйизы Удмуртиысь пельнянь кутӥсьёс предприятиосты. Ужрадлэн пумаз, пуртыысь жетонъёсты поттыса, тодмо луиз: валтӥсь призэз - 50 килограмм пельнянез - утӥз Ижкарысь Ксения Крашенинникова, со бадӟым мешокен дораз бертӥз. — Мон кузьымъёсты сётъямзылэсь азьвыл бертыны ӧдъясько вал, но фестивальлэн пумозяз кыльыны ёртӥз нылы - вормомы шуыса, шӧдэм, лэся. Утэм пельнянез ӵыжы-выжыосмылы, эшъёсмылы но сётӥм. Ми котькуд ар Выль ар азьын, быдэс семьяен люкаськыса, пельнянь кутӥськом, - вера К. Крашенинникова. Бен, Россиын тросаз семьяосын сыӵе сям-йылол вань. Но милям гинэ 5-тӥ арзэ ини пельнянь кутыны но сиыны люкаське быдэс элькун. Анастасия Шумилова Туспуктэмъёс басьтэмын udmurt.ru сайтысь  